Kantoor maak deure oop | Netwerk24
Kantoor maak deure oop
Deur Maryke Swart 09 April 2019 06:01
Die amptelike lintknip-geleentheid met die inhuldiging van die ACVV se satelietkantoor in Riebeek-Wes. Foto's: Maryke Swart
Die ACVV van Riebeek-Kasteel het Donderdag (4 April) 'n satellietkantoor in sy buurdorp, Riebeek-Wes geopen.
Dié organisasie sonder wins­bejag het vroeër die nood vir maatskaplike dienste in sy buurdorp raakgesien nadat die Badisa-kantoor in Riebeek-Wes in 2018 sy deure gesluit het.
Gesprekvoering met die departement van maatskaplike ontwikkeling het begin. Die grootste probleem om dié diens, tesame met Riebeek-Kasteel se dienssentrum, aftreeoord en maatskaplike werke in stand te hou, was die gebrek aan geld. Om geld in te samel om maat­skaplike dienste in Riebeek-Wes te behou, is verskeie geldinsa­melings­inisiatiewe gehou en die droom is uiteindelik bewaarheid.
Die maatskaplike werker by Riebeek-Kasteel, Jolandie Hill, wat nou saamgewerk het om die satellietkantoor ingerig te kry, het by die opening gesê die toevoeging van die satelliet­kantoor sal maatskaplike dienste in die Riebeek-vallei laat dreun.
"Die Here het voorsien, Hy het geweet daar is 'n nood in ons gemeenskap. Die gemeenskap moet weet ons is hiér vir hulle en dat ons die ekstra myl vir hulle sal stap. Ons het 'n professionele span wat die gom vashou."
Sy het die maat­skaplike werkers beskryf as 'n hulpmiddel om mense te onder­steun en te beskerm, om as advo­kaat vir hulle op te tree en hulle te lei om self besluite te neem. "Ons vertolk dikwels die rol van predikant, verpleegkundige en prokureur, maar ons sien elke persoon vir wie hy is en ons het elkeen se samewerking nodig om die diens optimaal te laat werk."
Sandra Bester, voorsitter van ACVV-Riebeek-Kasteel het gesê die proses het sowat 'n jaar geneem om van die grond af te kry. "Ons is bly ons kan 'n verskil maak," het sy gesê.